b'\n_START_ARTICLE_\nJosep Maria Huertas Claveria\n_START_SECTION_\nBiografia\n_START_PARAGRAPH_\nJosep Maria Huertas nasqu\xc3\xa9 a Barcelona el 24 de novembre de 1939. El 1963, inici\xc3\xa0 els seus estudis de Periodisme a l\'Escola Oficial de Madrid, on es llicenciaria tres anys despr\xc3\xa9s. En aquella \xc3\xa8poca comen\xc3\xa7\xc3\xa0 a col\xc2\xb7laborar a la revista Signo i a El Correo Catal\xc3\xa1n, i l\'any 1966 fou un dels impulsors del Grup Democr\xc3\xa0tic de Periodistes, associaci\xc3\xb3 que treball\xc3\xa0 per la defensa de la llibertat de premsa durant la Dictadura._NEWLINE_Al juliol de 1975, pat\xc3\xad la repressi\xc3\xb3 franquista en publicar al Tele/eXpres un reportatge que molest\xc3\xa0 a alguns c\xc3\xa0rrecs de l\'Ex\xc3\xa8rcit. El 22 de juliol fou detingut i m\xc3\xa9s tard processat per inj\xc3\xbaries, fet que motiv\xc3\xa0 la primera vaga de premsa a Espanya des del final de la Guerra Civil (1939). El denominat cas Huertas f\xc3\xa9u del periodista un referent de la lluita antifranquista._NEWLINE_Durant la seva vida professional Huertas escrigu\xc3\xa9 a diaris com El Peri\xc3\xb3dico de Catalunya o La Vanguardia i col\xc2\xb7labor\xc3\xa0 en diverses publicacions, entre les quals destaquen Destino, Cuadernos para el di\xc3\xa1logo i Oriflama._NEWLINE_Reporter de ciutat i de barri, Huertas entenia la seva feina com un servei a la comunitat. Denunciava els problemes dels m\xc3\xa9s desafavorits i les actuacions abusives del poder. Considerava la Hist\xc3\xb2ria com una eina primordial per a dur a terme la seva tasca period\xc3\xadstica. En els seus reportatges descrivia les transformacions de la ciutat, que coneixia al mil\xc2\xb7l\xc3\xadmetre, i les criticava quan ho creia convenient._NEWLINE_Al maig de 2006, fou escollit deg\xc3\xa0 del Col\xc2\xb7legi de Periodistes de Catalunya, c\xc3\xa0rrec que ocup\xc3\xa0 fins a la seva mort, deu mesos m\xc3\xa9s tard. En reconeixement a la seva feina i traject\xc3\xb2ria professional, el Col\xc2\xb7legi cre\xc3\xa0 les beques Josep M\xc2\xaa Huertas._NEWLINE_Al CRAI Biblioteca del Pavell\xc3\xb3 de la Rep\xc3\xbablica de la Universitat de Barcelona, estan dipositats els escrits de Jaume Fabre i Josep M. Huertas sobre els barris de Barcelona, entre els que es troben c\xc3\xb2mics, mapes i pl\xc3\xa0nols.\n_START_SECTION_\nFins a 1975: els inicis\n_START_PARAGRAPH_\nEl 1963, mentre estudiava Periodisme, Josep Maria Huertas comen\xc3\xa7\xc3\xa0 a col\xc2\xb7laborar a Signo, revista cat\xc3\xb2lica creada durant la postguerra. Tamb\xc3\xa9 comen\xc3\xa7\xc3\xa0 a treballar a El Correo Catal\xc3\xa1n de la m\xc3\xa0 del periodista Manuel Ib\xc3\xa1\xc3\xb1ez Escofet. En aquesta publicaci\xc3\xb3, arrib\xc3\xa0 a ser cap de redacci\xc3\xb3 al final dels anys 60 i comen\xc3\xa7\xc3\xa0 a desenvolupar l\'estil period\xc3\xadstic que el caracteritz\xc3\xa0 m\xc3\xa9s tard: la cr\xc3\xb2nica de barri. El 1970, durant els \xc3\xbaltims anys de la Dictadura, el comprom\xc3\xads social de Huertas entr\xc3\xa0 en conflicte amb alguns membres d\'El Correo, per la qual cosa s\'acab\xc3\xa0 la seva relaci\xc3\xb3 amb el mitj\xc3\xa0._NEWLINE_Mentre treballava en el diari, Huertas comen\xc3\xa7\xc3\xa0 a escriure al setmanari Destino al costat de Jos\xc3\xa9 Mart\xc3\xad G\xc3\xb3mez i Jaume Fabre. La seva relaci\xc3\xb3 amb la revista acab\xc3\xa0 el 1972, despr\xc3\xa9s d\'haver estat acomiadat fins a tres vegades per discrep\xc3\xa0ncies amb la direcci\xc3\xb3. En aquells anys, tamb\xc3\xa9 treball\xc3\xa0 a Oriflama, publicaci\xc3\xb3 que havia nascut com annex de la revista Casal de l\'Acci\xc3\xb3 Cat\xc3\xb2lica de Vic. El 1968 fou nomenat director fins que, tres anys m\xc3\xa9s tard, s\'enfront\xc3\xa0 al seu propietari, Jordi Pujol, i fou rellevat del c\xc3\xa0rrec. Finalment, el 1974 fou acomiadat._NEWLINE_El 1972, Huertas havia comen\xc3\xa7at a treballar al diari Tele/eXpres, novament cridat per Ib\xc3\xa0\xc3\xb1ez Escofet. Arrib\xc3\xa0 a ser redactor en cap de la secci\xc3\xb3 Local amb vuit redactors al seu c\xc3\xa0rrec: els \xc2\xabhuertamaros\xc2\xbb. La seva forma de treballar, que nom\xc3\xa9s alguns companys de professi\xc3\xb3 compartien, es basava en el periodisme de proximitat com a servei al ciutad\xc3\xa0. Tractava d\'explicar la realitat i les transformacions dels barris de Barcelona i fer visibles els conflictes dels m\xc3\xa9s desafavorits._NEWLINE_El 1973, engeg\xc3\xa0 la segona etapa de Quatre Cantons, que dur\xc3\xa0 fins al 1978. Aquesta revista, feta per la gent del barri del Poblenou, on el periodista visqu\xc3\xa9 durant 37 anys, denunciava les mancances i els problemes que patien els ve\xc3\xafns.\n_START_SECTION_\nA la pres\xc3\xb3: el cas Huertas\n_START_PARAGRAPH_\nEl juliol de 1975, quan encara era vigent la Llei de Premsa i Impremta de 1966, m\xc3\xa9s coneguda com a Llei Fraga, Josep Maria Huertas pat\xc3\xad les conseq\xc3\xbc\xc3\xa8ncies de la repressi\xc3\xb3 franquista. El dissabte 7 de juny, public\xc3\xa0 al Tele/eXpres un reportatge titulat \xc2\xabVida er\xc3\xb3tica subterr\xc3\xa1nea\xc2\xbb, en el qual feia un rep\xc3\xa0s hist\xc3\xb2ric de la vida sexual dels barcelonins des dels anys 20 fins als 60. Al text, Huertas afirmava que \xc2\xabUn bon nombre de "meubl\xc3\xa9s" [cases de cites] estan regentats per v\xc3\xaddues de militars, pel que sembla per la dificultat que per obtenir perm\xc3\xads per obrir-ne alguns hi va haver despr\xc3\xa9s de la guerra\xc2\xbb, frase que molest\xc3\xa0 a alguns c\xc3\xa0rrecs de l\'Ex\xc3\xa8rcit._NEWLINE_Huertas fou detingut i processat el 22 de juliol per inj\xc3\xbaries a l\'Ex\xc3\xa8rcit despr\xc3\xa9s d\'un consell de guerra sumar\xc3\xadssim, que el condu\xc3\xad a la pres\xc3\xb3 Model de Barcelona. Aquesta decisi\xc3\xb3, considerada injusta per la majoria de periodistes \xe2\x80\x93molts d\'ells, amics i companys de Huertas\xe2\x80\x93, provoc\xc3\xa0 la primera vaga de premsa a Espanya des del final de la Guerra Civil (1939). La protesta tingu\xc3\xa9 una repercussi\xc3\xb3 tan gran que cinc dels vuit diaris barcelonins no sortiren al carrer l\'endem\xc3\xa0: El Correo Catal\xc3\xa1n, Mundo Diario, Diario de Barcelona, El Noticiero Universal i Tele/eXpres. L\'excepci\xc3\xb3 foren els dos diaris del R\xc3\xa8gim i La Vanguardia._NEWLINE_Ja a la pres\xc3\xb3, la situaci\xc3\xb3 de Huertas es complic\xc3\xa0 al ser acusat de donar suport a un etarra, anomenat Wilson, que suposadament havia atemptat contra el general Carrero Blanco. El vincle entre ells dos s\'establ\xc3\xad en trobar-se a l\'agenda de l\'etarra les dades de contacte de Huertas. Malgrat els intents d\'Araceli Aiguaviva, la seva dona, d\'aclarir la relaci\xc3\xb3 entre tots dos homes a trav\xc3\xa9s d\'una carta publicada en un diari, un tribunal militar condemn\xc3\xa0 al periodista a dos anys de pres\xc3\xb3._NEWLINE_Al final, Huertas no hagu\xc3\xa9 de complir \xc3\xadntegrament la pena i sort\xc3\xad de la Model el 13 d\'abril de 1976, vuit mesos i vint dies despr\xc3\xa9s del seu ingr\xc3\xa9s. Aquesta reducci\xc3\xb3 de pena es produ\xc3\xad gr\xc3\xa0cies a la mort de Franco, el 20 de novembre de 1975. El cas Huertas f\xc3\xa9u del periodista un s\xc3\xadmbol de la llibertat d\'expressi\xc3\xb3 i un referent de la lluita antifranquista.\n_START_SECTION_\nDes de 1976: Transici\xc3\xb3 i Democr\xc3\xa0cia\n_START_PARAGRAPH_\nDespr\xc3\xa9s del seu pas per la pres\xc3\xb3, Josep Maria Huertas es convert\xc3\xad en una figura representativa del periodisme en llibertat. Tanmateix, despr\xc3\xa9s del tancament de Tele/eXpres, pass\xc3\xa0 vuit mesos sense que cap mitj\xc3\xa0 li ofer\xc3\xads feina. A causa de la seva actitud contestat\xc3\xa0ria Huertas s\'havia guanyat certes enemistats i resultava un personatge \xc2\xabinc\xc3\xb2mode\xc2\xbb per a alguns mitjans, que no desitjaven veure\'s involucrats en determinades pol\xc3\xa8miques en aquells anys de transici\xc3\xb3._NEWLINE_Ja el 1980, Huertas entr\xc3\xa0 a treballar al servei de premsa de la Diputaci\xc3\xb3 de Barcelona, on rest\xc3\xa0 fins a 1982, quan s\'incorpor\xc3\xa0 a la plantilla de El Peri\xc3\xb3dico de Catalunya. El seu pas per aquest mitj\xc3\xa0 fou prol\xc3\xadfic i heterogeni. Hi destac\xc3\xa0 el tractament que don\xc3\xa0 a la Barcelona preol\xc3\xadmpica (1992), mitjan\xc3\xa7ant la dura cr\xc3\xadtica de la transformaci\xc3\xb3 de la ciutat gestionada per l\'Administraci\xc3\xb3. Tamb\xc3\xa9 hi desenvolup\xc3\xa0 un periodisme cultural, amb cr\xc3\xb2niques sobre el m\xc3\xb3n del cinema o ressenyes liter\xc3\xa0ries._NEWLINE_La seva estada a El Peri\xc3\xb3dico, que dur\xc3\xa0 20 anys, nom\xc3\xa9s s\'interromp\xc3\xad per un par\xc3\xa8ntesi en el qual fou nomenat sotsdirector del Diari de Barcelona, de 1988 a 1989. Llavors torn\xc3\xa0 a la plantilla d\'El Peri\xc3\xb3dico fins a la seva prejubiliaci\xc3\xb3, l\'any 2002. Des d\'aleshores fins al dia de la seva mort, el 4 de mar\xc3\xa7 de 2007, col\xc2\xb7labor\xc3\xa0 a La Vanguardia i al diari Avui, el qual public\xc3\xa0, ja p\xc3\xb2stumament, els seus \xc3\xbaltims textos.\n_START_SECTION_\nObra\n_START_PARAGRAPH_\nL\'obra liter\xc3\xa0ria de Josep Maria Huertas compr\xc3\xa8n m\xc3\xa9s de 100 llibres escrits en solitari, en equip o com a integrant de projectes col\xc2\xb7lectius. La majoria versen sobre la realitat social i hist\xc3\xb2rica de la ciutat de Barcelona, encara que tamb\xc3\xa9 destaquen les obres que va dedicar a la seva professi\xc3\xb3: el periodisme. El seg\xc3\xbcent llistat \xc3\xa9s una selecci\xc3\xb3 dels llibres m\xc3\xa9s representatius de Huertas.'